สืบสาน ”วายังกูเละ”ตะลุง 2 ภาษายุคโควิด
เป็นเวลา ร่วม 9 เดือนที่ หนังเต็ง “บ้านสาคอ” ม.4 ตำบลท่าสาป  อำเภอเมือง จังหวัดยะลา ซึ่งเป็นหนังตะลุงวายังกูเละ 2 ภาษา ได้ร่วมกันฟันฝ่าวิกฤตโควิด-19 หลังจากงดจัดแสดงนอกสถานที่และหันมาปรับรูปแบบใช้สื่อโซเชียลในการนำเสนอ เพื่อสืบสานอนุรักษ์มรดกทางวัฒนธรรมให้คงอยู่ รวมถึงเพิ่มทักษะให้กับเยาวชนที่ได้มาเรียนรู้การเล่นหนังตะลุงวายังกูเละ ที่ศูนย์เรียนรู้ศิลปะพื้นบ้านมลายู นายมะยาเต็ง สาเมาะ เล่าให้ฟังว่า หนังเต็งสาคอ ตะลุงบันเทิง เป็นหนังตะลุงวายังกูเละในรูปแบบของหนังตะลุง 2 ภาษา ที่มีอยู่ในจังหวัดยะลา ช่วงวิกฤตโควิด-19 ก็ต้องปรับตัว เพื่อเป็นการสืบสานอนุรักษ์ให้คงอยู่ โดยได้พึ่งโซเชียลนำมาใช้ตั้งกลุ่มคณะ จัดกิจกรรมกันอาทิตย์ละ 1  ครั้ง  ไลฟ์สดผ่านช่องเพจที่จัดตั้งขึ้น ที่ชื่อว่า "ยาเต็งวายังกูเละ" เผยแพร่ทางช่องยูทูป เต็งสาคอ  พร้อมทั้งได้รวบรวมน้องๆที่มีอยู่ในคณะ จัดตั้งเป็นกลุ่มไลฟ์สด มีการลงยูทูป ตลอดถึงเผยแพร่กิจกรรมวายังกูเละที่เล่นในแต่ละอาทิตย์ พยุงคณะให้อยู่รอดในช่วงวิกฤต พยายามทุกวิถีทางที่จะให้อยู่รอดในความเป็นศิลปิน"...ถึงไม่มีงานแสดง ช่วงเคอร์ฟิวออกงานภาคสนามไม่ได้ แต่เราก็พยายามที่จะสื่อเป็นประเด็นสำคัญ หลังจากได้ลงยูทูป มีคนเข้ามาดู ก็มีรายได้ตรงนี้มาจุนเจือคณะในแต่ละเดือน ช่วงแรกที่เริ่มทำมาตั้งแต่เดือนมีนาคมนั้น รายได้ไม่มาก แต่เราก็พยายาม ได้บอกน้องๆ ถึงยังไงก็ต้องเล่น ฝึกฝนอยู่ดี ถ้าฝึก มีกิจกรรม ถ้ามีรายได้ ก็ได้จุนเจือ จนมาถึงขณะนี้ รายได้ก็อยู่ที่  3 หมื่นกว่าจากยูทูป ซึ่งรายได้ที่ได้นั้นก็จะนำมาแบ่งเป็นเปอร์เซ็นต์ให้กับทุกคนได้มีรายได้ ส่วนหนึ่งก็จะเข้าส่วนกลาง เข้าศูนย์ฯ เพื่อใช้ในการจัดกิจกรรมอื่นต่อไป..."สำหรับการเล่นหนังตรงนี้ ทางคณะไม่มีรายได้อื่น เมื่อก่อน 4-5 เดือน เล่นหนังไม่หยุด ในช่วงโควิดระบาด 2 ปีที่ไม่มีงานแสดงเข้ามา ก็ขาดรายได้ไป จนถึงวันนี้อยากให้มีการเปิดเร็วๆ  เชิญชวนพี่น้องช่วยกันทำตามนโยบายรัฐบาล ฉีดวัคซีนให้ครบ 2 เข็ม กระตุ้นเข็ม 3 ช่วยๆ กันไปฉีด รวมถึงดูแลตัวเอง จะได้เปิดเมืองโดยเร็ว เคยอยู่อย่างไรก็จะได้กลับไปเหมือนเดิม